Aaron Irving

Aaron Irving (s. 3. maaliskuuta 1996 Edmonton, Alberta, Kanada) on kanadalainen jääkiekkoilija. Hän laukoo oikealta.

Ura

Juniorivuodet 
Irving pelasi juniorivuotensa lähes kokonaan kotikaupungissaan Albertan Edmontonissa. Edmonton Oil Kings varasi hänet koko WHL:n varaustilaisuuden yhdeksäntenä pelaajana kesällä 2011. Irving pelasi kauden 2011–2012 AMHL-juniorisarjan SSAC Athleticsissa. Hän oli tehoilla 3+15=18 joukkueen tehokkain puolustaja. Irving voitti kauden aikana myös Albertan joukkueessa Western Canada Cupin. Kauden 2012–2013 hän pelasi suurimmaksi osaksi AJHL-junioriliigan Bonnyville pontiacsissa, mutta Irving debytoi myös WHL:ssä, jossa hän pelasi viisi ottelua. Liigan tulokaskaudellaan 2013–2014 Irving pelasi 63 runkosarjaottelua tehopistein 9+21=30 ja 21 playoff-ottelua tehden kaksi syöttöpistettä. Hän voitti kauden päätteeksi sekä WHL:n mestaruuden, Ed Chynoweth Cupin että koko CHL:n mestaruuden, Memorial Cupin. Irving pelasi kauden aikana myös CHL Top Prospects Gamessa.

Nashville Predators varasi Irvingin kuudennella kierroksella 162. pelaajana NHL:n varaustilaisuudessa 2014. Kaudella 2015–2016 hän nousi Edmonton Oil Kingsin WHL-joukkueen varakapteeniksi. Irving oli tehoilla 9+31=40 joukkueen neljänneksi paras pistemies. WHL-kauden päätyttyä huhtikuussa 2016 hän siirtyi loppukevääksi amatööritryout-sopimuksella AHL-joukkue Milwaukee Admiralsiin, jossa Irving pelasi yhden runkosarjaottelun. Kaudella 2016–2017 hän nousi Oil Kingsin kapteeniksi. Tammikuussa 2017 seura kuitenkin kauppasi Irvingin ja kesän 2017 seitsemännen kierroksen varausvuoron Everett Silvertipsiin vaihdossa hyökkääjä Graham Millariin ja Brett Kempiin sekä kesän 2018 ensimmäisen kierroksen varausvuoroon. Hän teki WHL:n runkosarjassa yhteensä tehot 18+40=58, joilla Irving sijoittui liigan puolustajien pistepörssissä kymmenenneksi.

Ammattilaisura 
Koska Nashville Predators ei kiinnittänyt Irvingiä kahden vuoden aikana, hän osallistui kesällä 2017 vapaana agenttina Vancouver Canucksin NHL-harjoitusleirille. Syksyllä Irving osallistui AHL-joukkue Utica Cometsin harjoitusleirille. Lokakuussa hän teki vuoden mittaisen sopimuksen ECHL-joukkue Kalamazoo Wingsin kanssa. Irving pelasi siellä kaudella 2017–2018 60 runkosarjaottelua tehopistein 15+33=48, joilla hän oli joukkueen tehokkain puolustaja ja neljänneksi paras pistemies. Irving sijoittui koko liigan puolustajien pistepörssissä viidenneksi. Hänet valittiin kauden päätteeksi ECHL:n tulokkaiden tähdistökentälliseen. Huhtikuussa 2018 Wings lainasi Irvingin ammattilaistryout-sopimuksella Utica Cometsin AHL-joukkueeseen, jossa hän pelasi yhden ottelun.

Irving siirtyi kaudeksi 2018–2019 vuoden mittaisella sopimuksella Norjan GET-ligaenissa pelaavan Storhamar Ishockeyn joukkueeseen. Hän oli tehoilla 12+26=38 joukkueen tehokkain puolustaja ja kolmanneksi paras pistemies. Irving jakoi koko liigan puolustajien maalipörssin voiton joukkuetoverinsa Joel Johanssonin ja Stjernen Hockeyn Albin Lindgrenin kanssa sekä sijoittui puolustajien pistepörssissä kolmanneksi. Hän voitti kauden päätteeksi hopeaa ja Irving valittiin GET-ligaenin tähdistökentälliseen.

Kaudeksi 2019–2020 Irving siirtyi kaksivuotisella sopimuksella Ruotsin SHL-liigan Örebro HK:hon. Hänen kauteen mahtui viiden ottelun mittainen pelikielto, kun Irving taklasi 28. joulukuuta 2019 HV71:n Martin Thörnbergiä päähän sillä seurauksella, että hän sai aivotärähdyksen ja joutui jättämään ottelun kesken. Irvingin taklaus tuli niin sanotusta sokeasta pisteestä ja se osui Thörnbergiä leukaan. Irving asetettiin viiden ottelun mittaiseen pelikieltoon ja hänet tuomittiin maksamaan myös 28 750 kruunun sakot. 

Heinäkuussa 2020 Irvingin sopimus Örebron kanssa purettiin, kun seura ei pystynyt tarjoamaan hänelle riittävän suurta roolia. Viisi päivää myöhemmin Irvingin vahvistettiin siirtyvän kaudeksi 2020–2021 Tšekin Extraligan HC Litvínoviin. Hän jakoi 12 osumallaan Litvínovin sisäisen maalipörssin kolmannen sijan Patrik Zdráhalin ja František Lukešin kanssa. Irving sijoittui koko liigan puolustajien maalipörssissä toiseksi edellään vain HC Oceláři Třinecin Martin Gernát. Maaliskuussa 2021 hän teki Litvínovin kanssa vuoden mittaisen jatkosopimuksen. Kaudella 2021–2022 hän oli tehoilla 10+15=25 joukkueen tehokkain puolustaja ja kolmanneksi paras pistemies.

Kaudeksi 2022–2023 Irving siirtyi 1+1-vuotisella sopimuksella SM-liigajoukkue Saimaan Palloon. Hänet nimettiin joukkueen varakapteeniksi. Tammikuussa 2023 Irving nousi SaiPan ensisijaiseksi kapteeniksi, kun seura lainasi Jarno Koskirannan loppukaudeksi Tampereen Ilvekseen. Hän oli tehoilla 5+18=23 sarjataulukossa viimeisenä olleen SaiPan paras syöttäjä ja toiseksi paras pistemies Ville Meskasen jälkeen, kunnes tammikuussa 2023 Irvingin sopimus purettiin. Hän siirtyi loppukaudeksi Sveitsin National Leaguen HC Davosiin.

Tilastot

Lähteet

Viitteet 

Kanadalaiset jääkiekkoilijat
Nashville Predatorsin varaamat pelaajat
Vuonna 1996 syntyneet
Elävät henkilöt